9 Jehofa o bolokile Lentšu la gagwe go sa šetšwe mapheko le ge e le afe ao a bilego gona. Enciclopedia Cattolica (Saeklopedia ya Katholika) e re: “Ka 1229, Lekgotla la Toulouse le ile la thibela batho ba tlwaelegilego gore ba se diriše [Dibeibele tša maleme a bona] ka baka la ntwa kgahlanong le maAlbigense le maWaldo . . . Sebokeng seo se swerwego ka 1234 kua Tarragona, Sepania, James I o ile a ntšha taelo e swanago. . . . Lekgotla la Roma le ile la tsena taba ye gare ka lekga la pele ka 1559 ge Paul IV a be a thibela go gatišwa ga Di[beibele] le go swarwa ga tšona ke batho ka maleme a gabo bona ntle le tumelelo ya Ofisi e Kgethwa.” The World Book Encyclopedia e re Beibele “ke puku yeo e abilwego ka bontši kudu historing. E fetoletšwe ka makga a mantši, le ka maleme a mantši kudu go feta puku le ge e le efe e nngwe.” Ga bjale Beibele e hwetšagala e feletše goba ka karolo ya yona ka maleme a ka bago a 2 600, e lego seo se dirago gore e hwetšwe ke batho ba ka godimo ga 90 lekgolong.